# Αγγλικανική Εκκλησία

### Από τη Βικιπαίδεια, την ελεύθερη εγκυκλοπαίδεια

Η Αγγλικανική Εκκλησία (αγγλικά: Anglican Communion ή Anglican Church, από τη μεσαιωνική λατινική ecclesia anglicana, δηλαδή «αγγλική εκκλησία») αποκαλείται το σύνολο των αυτόνομων χριστιανικών εκκλησιών οι οποίες ακολουθούν την τελετουργική παράδοση της Εκκλησίας της Αγγλίας (η οποία θεωρείται η «μητέρα εκκλησία») και βρίσκονται σε πλήρη κοινωνία μαζί της. Μετά τους Ρωμαιοκαθολικούς και τους Ορθόδοξους, οι Αγγλικανοί είναι η τρίτη σε μέγεθος χριστιανική εκκλησία — αριθμούν πάνω από εβδομήντα εκατομμύρια [1].

Η Αγγλικανική Εκκλησία θεωρεί τον εαυτό της κομμάτι της μίας, αγίας, καθολικής και αποστολικής εκκλησίας και ότι είναι ταυτόχρονα καθολική και μεταρρυθμισμένη — οι επίσκοποί της διεκδικούν αποστολική διαδοχή. Για μερικούς Αγγλικανούς εκπροσωπεί μια μορφή ρωμαιοκαθολικισμού χωρίς τον Πάπα, για άλλους μια μορφή Προτεσταντισμού, και για άλλους έναν συνδυασμό των δύο. Η Αγγλικανική Εκκλησία βρίσκεται σε πλήρη κοινωνία με τις λουθηρανικές εκκλησίες της Σκανδιναβίας και της Βόρειας Αμερικής, και με τους Παλαιοκαθολικούς (Ρωμαιοκαθολικοί οι οποίοι απέσχισαν από τη Ρώμη μετά το Α' Συμβούλιο του Βατικανού επειδή επιβεβαίωσε αυτό που θεωρούσαν την καινοτομία του αλάθητου του Πάπα).

## [Επεξεργασία] Ιστορία

Η Αγγλία είχε αρχικά εκχριστιανιστεί από την Ρωμαϊκή Αυτοκρατορία. Όταν αποχώρησαν οι Ρωμαίοι το 410 μ.Χ., οι εισβολές Αγγλοσαξώνων εξαφάνισαν τον Χριστιανισμό. Η διαδικασία επαναφοράς του Χριστιανισμού ξεκίνησαν το 597 με τους ιεραποστόλους του Αγίου Αυγουστίνου ο οποίος ξεκίνησε το έργο του στην Καντουαρία (αγγ.: Canterbury, λατ.: Cantuaria) και έγινε ο πρώτος αρχιεπίσκοπός της. Σημαντικό έργο στον εκχριστιανισμό της Αγγλίας έκανε ο Έλληνας Άγιος Θεόδωρος της Ταρσού ο οποίος έγινε ο όγδοος αρχιεπίσκοπος. Παράλληλα με τους ρωμαϊκούς ιεραποστόλους της Καντουαρίας δρούσαν και οι ανεξάρτητες Κελτικές Εκκλησίες της Ιρλανδίας οι οποίες εκχριστιάνισαν τη Σκωτία. Με τη Σύνοδο του Γουίτμπι (Synod of Whitby) το 664 όλη η Βρετανία άρχισε να υπάγεται στον Πάπα και οι Κελτικές Εκκλησίες σιγά-σιγά εξαφανίστηκαν.

Η μεταρρύθμιση στην Αγγλία ξεκίνησε οριστικά το 1534 όταν ο Βασιλιάς Ερρίκος Η΄ και το αγγλικό κοινοβούλιο ανακοίνωσαν την απόσχιση από τη Ρώμη. Οι αιτίες ήταν πολιτικές. Ο βασιλιάς είχε ανάγκη από διάδοχο, και η σύζυγός του, η Αικατερίνη της Αραγωνίας είχε φτάσει σε ηλικία όπου δε μπορούσε να γεννήσει. Ο βασιλιάς έκανε αίτηση στον Πάπα να ακυρώσει το γάμο του για να μπορέσει να ξαναπαντρευτεί με την Άννα Μπολέυν, αλλά ο Πάπας δεν μπορούσε επειδή ο ανιψιός της Αικατερίνης, ο Αυτοκράτορας Κάρολος Ε΄ της Αγίας Ρωμαϊκής Αυτοκρατορίας, είχε μόλις καταλάβει τη Ρώμη και δεν το επέτρεπε.

Με την εξάπλωση της Βρετανικής Αυτοκρατορίας σε όλο τον κόσμο, Αγγλικανοί ιεραπόστολοι ίδρυσαν τοπικές εκκλησίες σε όλες τις αποικίες.

## [Επεξεργασία] Επαρχίες της Αγγλικανικής Εκκλησίας

Η Αγγλικανική Εκκλησία αποτελείται από τριάντα οκτώ ανεξάρτητες επαρχίες, η κάθε μια με τον δικό της πριμάτο (προκαθήμενο). Αυτές οι επαρχίες μπορεί να παίρνουν τη μορφή εθνικών εκκλησιών (όπως στον Καναδά και στην Ιρλανδία) η ομάδες εθνών (όπως στην κεντρική Αφρική και στη νοτιοανατολική Ασία). Οι επαρχίες είναι (σε αλφαβητική σειρά):

- Η Αγγλικανική Εκκλησία στην Αοτεαρόα, στη Νέα Ζηλανδία και στην Πολυνησία
- Η Αγγλικανική Εκκλησία στην Ιαπωνία
- Η Αγγλικανική Εκκλησία της Αυστραλίας
- Η Αγγλικανική Εκκλησία της Επαρχίας της Κεντρικής Αφρικής
- Η Αγγλικανική Εκκλησία της Επαρχίας της Μελανησίας
- Η Αγγλικανική Εκκλησία της Κεντρικής Αμερικής
- Η Αγγλικανική Εκκλησία της Κένυας
- Η Αγγλικανική Εκκλησία της Κορέας
- Η Αγγλικανική Εκκλησία της Νότιας Αμερικής
- Η Αγγλικανική Εκκλησία της Νότιας Αφρικής
- Η Αγγλικανική Εκκλησία της Παπούας Νέας Γουινέας
- Η Αγγλικανική Εκκλησία της Τανζανίας
- Η Αγγλικανική Εκκλησία του Καναδά
- Η Αγγλικανική Εκκλησία του Μεξικού
- Η Αγγλικανική Εκκλησία του Μπουρούντι
- Η Αγγλικανική Εκκλησία του Σουδάν
- Η Αγγλικανική Εκκλησία του Χονγκ Κονγκ (Επισκοπική)
- Η Αγγλικανική Επισκοπική Εκκλησία της Βραζιλίας
- Η Εκκλησία στην Επαρχία των Δυτικών Ινδιών
- Η Εκκλησία στην Ουαλία
- Η Εκκλησία της Αγγλίας
- Η Εκκλησία της Βόρειας Ινδίας
- Η Εκκλησία της Επαρχίας της Δυτικής Αφρικής
- Η Εκκλησία της Επαρχίας της Νοτιοανατολικής Ασίας
- Η Εκκλησία της Επαρχίας της Ρουάντας
- Η Εκκλησία της Επαρχίας του Ινδικού Ωκεανού
- Η Εκκλησία της Επαρχίας της Μιανμάρ (Βιρμανίας)
- Η Εκκλησία της Ιρλανδίας
- Η Εκκλησία της Νιγηρίας
- Η Εκκλησία της Νότιας Ινδίας
- Η Εκκλησία της Ουγκάντας
- Η Εκκλησία του Μπανγκλαντές
- Η Εκκλησία του Πακιστάν
- Η Επαρχία της Αγγλικανικής Εκκλησίας του Κονγκό
- Η Επισκοπική Εκκλησία στα Ιεροσόλυμα και στη Μέση Ανατολή
- Η Επισκοπική Εκκλησία στις Ηνωμένες Πολιτείες της Αμερικής
- Η Επισκοπική Εκκλησία των Φιλιππίνων
- Η Σκωτική Επισκοπική Εκκλησία

Επιπλέον υπάρχουν έξι εκκλησίες οι οποίες δεν ανήκουν σε επαρχία, αυτές είναι:

- Η Αγγλικανική Εκκλησία των Βερμούδων (υπάγεται εκκλησιαστικά στον Αρχιεπίσκοπο Καντουαρίας)
- Η Εκκλησία της Κεϋλάνης (Σρι Λάνκας) (υπάγεται εκκλησιαστικά στον Αρχιεπίσκοπο Καντουαρίας)
- Η Ενορία των Νήσων Φώκλαντ (υπάγεται εκκλησιαστικά στον Αρχιεπίσκοπο Καντουαρίας)
- Η Επισκοπική Εκκλησία της Κούβας (διοικείται από μητροπολιτικό συμβούλιο)
- Η Ισπανική Μεταρρυθμισμένη Επισκοπική Εκκλησία (υπάγεται εκκλησιαστικά στον Αρχιεπίσκοπο Καντουαρίας)
- Η Λουσιτανιακή Καθολική Αποστολική Ευαγγελική Εκκλησία της Πορτογαλίας (υπάγεται εκκλησιαστικά στον Αρχιεπίσκοπο Καντουαρίας)

## [Επεξεργασία] Εξωτερικές Συνδέσεις

- Η επίσημη ιστοσελίδα της Αγγλικανικής Εκκλησίας (στα αγγλικά)
- Anglicans Online (στα αγγλικά μόνο)

Ανακτήθηκε από "http://el.wikipedia.org../../../%CE%B1/%CE%B3/%CE%B3/%CE%91%CE%B3%CE%B3%CE%BB%CE%B9%CE%BA%CE%B1%CE%BD%CE%B9%CE%BA%CE%AE_%CE%95%CE%BA%CE%BA%CE%BB%CE%B7%CF%83%CE%AF%CE%B1_6aa9.html"

Κατηγορίες: Χριστιανικές ομολογίες | Προτεσταντισμός

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- العربية
- Arpetan
- Català
- Česky
- Deutsch
- English
- Eesti
- Español
- Esperanto
- Euskara
- Français
- 한국어
- Hrvatski
- Bahasa Indonesia
- Interlingua
- Italiano
- עברית
- Nederlands
- 日本語
- ‪Norsk (bokmål)‬
- Polski
- Русский
- Sicilianu
- Suomi
- Svenska
- Tiếng Việt
- Українська
- 中文